Σύγκριση τεχνικών και ψυχοφυσιολογικών παραμέτρων δύο διαφορετικών προγραμμάτων κολύμβησης σε παιδιά
Authors: Παπαδημητρίου Κωνσταντίνος 
Published: September 2021

Η εκμάθηση της τεχνικής στην κολύμβηση επιτυγχάνεται με διάφορες μεθόδους. Συνηθέστερη είναι η κλασική μέθοδος εκμάθησης μέσω τυποποιημένων ασκήσεων. Τα τελευταία χρόνια αρχίζει να αναπτύσσεται η διδασκαλία των τεχνικών με παιγνιώδη μορφή μέσω ασκήσεων που διεγείρουν περισσότερο το ενδιαφέρον των παιδιών. Σκοποί της έρευνας ήταν: Α) Η θέσπιση ενός εύχρηστου κριτηρίου αξιολόγησης της τεχνικής σε όλα τα στιλ κολύμβησης στην παιδική ηλικία. Β) Η σύγκριση της κλασικής με την ενναλακτική μορφή άσκησης και η μελέτη πιθανών επιδράσεων στην αφομοίωση της τεχνικής, στην απόδοση-επίδοση και στην ευχαρίστηση (μέσω ερωτηματολογίων), καθώς και στο στρες (μέσω μέτρησης της κορτιζόλης του σάλιου). Στο πρώτο μέρος της μελέτης πραγματοποιήθηκε τεχνική αξιολόγηση κολυμβητών και κολυμβητριών παιδικής ηλικίας (9 – 12 ετών). Συμμετείχαν 63 αγόρια και 56 κορίτσια με εμπειρία 5,4 ± 1,7 έτη από διαφορετικές ομάδες της Θεσσαλονίκης για την αξιολόγηση της τεχνικής στα τέσσερα στιλ κολύμβησης με το κριτήριο αξιολόγησης τεχνικής έξι σημείων (Tec Pa). Στο δεύτερο μέρος της μελέτης συγκρίθηκαν δυο κολυμβητικά προπονητικά προγράμματα σε παρέμβαση 8 εβδομάδων. Το δείγμα αποτέλεσαν 40 αρχάριοι/-ες κολυμβητές/-τριες ηλικίας 9,0 ± 0,9 ετών. Η ομάδα ελέγχου αποτελούνταν από 10 κολυμβητές και 11 κολυμβήτριες και πραγματοποίησε προπόνηση εκμάθησης τεχνικής στην είσοδο στο νερό, στη βύθιση και στα στιλ του υπτίου και του προσθίου με ένα σύνολο κλασικών ασκήσεων που χρησιμοποιούνται συνήθως για την εκμάθηση των στιλ. Η ομάδα παρέμβασης αποτελούνταν από 14 κολυμβητές και 5 κολυμβήτριες και πραγματοποίησε προπόνηση εκμάθησης τεχνικής της εκκίνησης, της βύθισης και των στιλ του υπτίου και του προσθίου με ένα σύνολο εναλλακτικών ασκήσεων. Ακόμα, μελετήθηκαν οι επιδράσεις στη φυσική κατάσταση, στην ευχαρίστηση συμμετοχής και στη συγκέντρωση κορτιζόλης στο σάλιο. Για την επεξεργασία των δεδομένων χρησιμοποιήθηκε περιγραφική στατιστική και η μελέτη κανονικότητας της κατανομής ελέγχθηκε μέσω της δοκιμασίας Shapiro - Wilk. Για τη σύγκριση των σκορ που πέτυχαν στην τεχνική τα παιδιά μέσω του Tec Pa χρησιμοποιήθηκε t test και τεστ αξιοπιστίας. Για τη σύγκριση της επίδοσης στις τρεις μετρήσεις μεταξύ των δύο ομάδων χρησιμοποιήθηκε ανάλυση διακύμανσης διπλής κατεύθυνσης με επαναλαμβανόμενες μετρήσεις. Για την τεχνική, την ερμηνεία των ερωτηματολογίων και τη συγκέντρωση της κορτιζόλης χρησιμοποιήθηκαν μη παραμετρικές δοκιμασίες. Επίσης, έγινε ανάλυση συσχέτισης, μεταξύ των τιμών της κορτιζόλης και των βαθμολογιών των ερωτηματολογίων. Το επίπεδο στατιστικής σημαντικότητας ορίστηκε στο α = 0,05. Σύμφωνα με τα αποτελέσματα το κριτήριο αξιολόγησης ήταν αξιόπιστο για τη χρήση του, με τις βαθμολογίες αξιολόγησης από τους προπονητές να είναι παρόμοιες. Στο παρεμβατικό μέρος της μελέτης διαπιστώθηκε στατιστικά σημαντική μεγαλύτερη βελτίωση στην ομάδα παρέμβασης στα στιλ του υπτίου και του προσθίου. Επίσης, μεγαλύτερη βελτίωση παρατηρήθηκε στην είσοδο των κολυμβητών στην πισίνα, από την ομάδα παρέμβασης. Ακόμα, παρόμοια βελτίωση είχαν και οι δύο ομάδες στη βύθιση στο νερό και στη δοκιμασία αντοχής. Επίσης, παρουσιάστηκε σημαντική μείωση της συγκέντρωσης κορτιζόλης στο σάλιο των παιδιών, ιδιαίτερα στην ομάδα παρέμβασης. Τέλος, τα παιδιά και των δύο ομάδων είχαν υψηλές βαθμολογίες ευχαρίστησης και συμμετοχής στις προπονήσεις. Συμπερασματικά το κριτήριο αξιολόγησης Tec Pa είναι αξιόπιστο για την αξιολόγηση όλων των στιλ κολύμβησης. Επίσης, το εναλλακτικό πρόγραμμα εκμάθησης κολύμβησης είναι αποδοτικό και έχει θετικές επιδράσεις σε παραμέτρους τεχνικής, φυσικής κατάστασης και κορτιζόλης σάλιου.